Όπως έκανε γνωστό ο πρόεδρος της Βουλής, Νίκος Βούτσης, ο Πάνος Καμμένος επικοινώνησε μαζί του και τον ενημέρωσε ότι σήμερα κιόλας του αποστέλλει επιστολή με την οποία θα επαναλαμβάνει, αυτό που έχει ήδη δηλώσει προς την εισαγγελέα κ. Τουλουπάκη, ότι δηλαδή, απεκδύεται κάθε προστασίας και ασυλίας του άρθρου 86 για την ευθύνη υπουργών και ότι διατίθεται να καταθέσει ως απλός πολίτης για την άμεση και πλήρη διαλεύκανση της υπόθεσης.

«Είναι μια πολιτική κίνηση, ένα σήμα προς τη δικαιοσύνη από τον ίδιο ότι είναι διατεθειμένος για τα ζητήματα που αναφέρονται στη δικογραφία να αντιμετωπιστεί ως απλός πολίτης», είπε ο Ν. Βούτσης και προσέθεσε ότι «ο κ. Καμμένος θέλει να ξεκαθαρίσει όσο το δυνατόν πιο γρήγορα, την υπόθεση, χωρίς την προφύλαξη που του δίνει το άρθρο 86 του Συντάγματος».

Ωστόσο, η δήλωση πρόθεσης δεν έχει θεσμική αξία για τις κοινοβουλευτικές διαδικασίες όπως αυτές προβλέπονται από το Σύνταγμα και τον κανονισμό της Βουλής, καθώς παρά τη δήλωση δεν εμποδίζεται η δυνατότητα βουλευτές να καταθέσουν αίτημα συγκρότησης προανακριτικής επιτροπής.